b'\n_START_ARTICLE_\nBitka pri Varni\n_START_SECTION_\nPriprave\n_START_PARAGRAPH_\nPape\xc5\xa1ko vojsko so sestavljali predvsem Ogri, Poljaki in \xc4\x8cehi (skupaj 16.000 mo\xc5\xbe) in Vlahi (7.000 mo\xc5\xbe). V njej so bili tudi manj\xc5\xa1i oddelki pape\xc5\xbeevih vitezov, tevtonskih vitezov, Bosancev, Hrvatov, Bolgarov, Litvancev in Rusinov. _NEWLINE_Pape\xc5\xa1ke, bene\xc5\xa1ke in genovske ladje pod poveljstvom Alviseja Loredana so blokirale Dardanele, da je lahko ogrska vojska nemoteno prodirala proti Varni, kjer naj bi se vkrcala na pape\xc5\xa1ke ladje, odplula proti Konstantinoplu in izgnala Osmane iz Evrope. Ogrska vojska je prodirala hitro in ob\xc5\xa1la osmanske trdnjave. Na poti so se ji pridru\xc5\xbeili Bolgari iz Vidina, Orjahova in Nikopolja pod poveljstvom Fru\xc5\xbeina, sina Ivana \xc5\xa0i\xc5\xa1mana. Pohoda se je udele\xc5\xbeila tudi Fru\xc5\xbeinova osebna stra\xc5\xbea. 10. oktobra se je vojski pridru\xc5\xbeilo pribli\xc5\xbeno 7.000 konjenikov Mircee II., enega od sinov Vlada II. Drakula. V kr\xc5\xa1\xc4\x8danski vojski je bilo tudi nekaj armenskih beguncev, ki so pred osmanskim nasiljem zbe\xc5\xbeali na Ogrsko.\n_START_SECTION_\nRazporejanje enot\n_START_PARAGRAPH_\n9. novembra se je velika osmanska vojska okoli 25.000 mo\xc5\xbe pribli\xc5\xbeala Varni z zahoda. Hunyadi je pono\xc4\x8di sklical vrhovni voja\xc5\xa1ki svet, na katerem je apostolski legat Giuliano Cesarini vztrajal na hitrem umiku. Kr\xc5\xa1\xc4\x8danska vojska je bila ujeta med sovra\xc5\xbenika, \xc4\x8crno morje, jezero Varna in strma pobo\xc4\x8dja planote Franga, visoke 356 m.  Cesarini je nato predlagal, da se do prihoda ladij za obrambo  uporabi husitski vagenburg iz  bojnih voz. Ogrski magnati ter hrva\xc5\xa1ki in \xc4\x8de\xc5\xa1ki poveljniki so se z njim strinjali, dvajsetletni Vladislav in Hunyadi pa sta obrambno taktiko zavrnila. Hunyadi je ob tem izjavil, da je beg nemogo\xc4\x8d, vdaja pa nepredstavljiva, zato preostane samo hraber in \xc4\x8dasten boj. Vladislav je poveljevanje prepustil bolj izku\xc5\xa1enemu Hunyadiju. Andreas del Palatio omenja, da je Hunyadi poveljeval vla\xc5\xa1ki vojski, kar ka\xc5\xbee, da je bila to njegova osebna vojska._NEWLINE_Zjutraj 10. novembra je Hunyadi razporedil okoli 20.000 kri\xc5\xbearjev v loku od jezera Varna do pobo\xc4\x8dij planote. Fronta je bila dolga okoli 3,5 km. V centru fronte sta bila dva oddelka konjenice s skupaj 3.500 mo\xc5\xbemi, v katerih je bila tudi poljska in ogrska telesna stra\xc5\xbea, ogrski kraljevi najemniki in ogrsko plemstvo.  Vla\xc5\xa1ka konjenica je bila v rezervi za sredino fronte._NEWLINE_Desno krilo, naslonjeno na planoto, je imelo 5 oddelkov s 6.500 mo\xc5\xbemi.  Varadinski \xc5\xa1kof Jan Dominek je osebno poveljeval svojemu oddelku, Cesarini   nem\xc5\xa1kemu in bosanskemu oddelku, egerski \xc5\xa1kof svojemu oddelku, guverner Slavonije ban Franko Taloci pa hrva\xc5\xa1kemu oddelku._NEWLINE_Levo krilo s skupaj 5.000 mo\xc5\xbemi je imelo pet oddelkov, katerim je poveljeval Hunyadijev svak Michael Szil\xc3\xa1gyi.  V oddelkih so bili Hunyadijevi Transilvanci, Bolgari, nem\xc5\xa1ki najemniki in oddelek ogrskih mogotcev. Za Ogri je bil husitski vagenburg s 300 ali 600 \xc4\x8cehi in Rusini pod poveljstvom hetmana Cejka, Poljaki, Litvanci in Vlahi. Vsak voz je imel 7 do 10 vojakov, oboro\xc5\xbeenih tudi z bombardami._NEWLINE_V centru osmanske vojske so bili jani\xc4\x8darji in naborniki iz Rumelije, razporejeni okoli tra\xc4\x8danskih pogrebnih gomil. Murat je vodil vojsko z vrha ene od gomil. Jani\xc4\x8darji so pred seboj izkopali jarke in postavili dva palisadi. Na desnem krilu so bili kapikuli in spahije iz Rumelije, na levem krilu pa akind\xc5\xbeije  in  spahije iz Anatolije in druga vojska. Jani\xc4\x8darski lokostrelci in akin\xc5\xa1ka lahka konjenica je bila razporejena na planoti Franga.\n_START_SECTION_\nBitka\n_START_PARAGRAPH_\nBitka se je za\xc4\x8dela z napadom osmanske konjenice na Hrvate bana Talosija, ki so ga so branilci ustavili z bombardami in strelnim oro\xc5\xbejem. Kr\xc5\xa1\xc4\x8danski vojaki so v neurejeni formaciji zasledovali be\xc5\xbee\xc4\x8de Osmane in padli v zasedo anatolske konjenice. Kr\xc5\xa1\xc4\x8dansko desno krilo je posku\xc5\xa1alo pobegniti v majhno trdnjavo Galata na drugi strani zaliva Varna, vendar so ve\xc4\x8dino vojakov pobili v mo\xc4\x8dvirju okoli jezera Varna in reke Devnje. Ubit je bil tudi njihov poveljnik Cesarini. Oddelkom bana Talosija je uspel umik v vagenburg._NEWLINE_Drugo krilo osmanske vojske je napadlo Ogre in Bolgare Mihaela Szilagyija. Njihov napad je bil ustavljen in napadalci so se umaknili. Sledil je nov napad spahij. Hunyadi je z dvama \xc4\x8detama konjenice od\xc5\xa1el na pomo Szilagyiju  in svetoval Vladislavu, naj po\xc4\x8daka, dokler se ne vrne. Mladi kralj njegovega nasveta ni upo\xc5\xa1teval in s 500 poljskimi vitezi napadel center osmanske vojske. Poskus, da bi porazil jani\xc4\x8darsko pehoto mu je skoraj uspel, vendar je njegov konj pred Muratovim \xc5\xa1otorom padel v past ali bil smrtno ranjen. Osmanski najemniki so kralja posekali in nato obglavili. Demoralizirane ostanke njegove konjenice so Osmani porazili._NEWLINE_Hunyadi je po vrnitvi ves iz sebe iskal kraljevo truplo, vendar  ga ni na\xc4\x8del in ukazal umik ostankov svoje vojske, ki je bila v kaoti\xc4\x8dni bitki skoraj v celoti uni\xc4\x8dena. Kraljevega trupla in glave niso nikoli na\xc5\xa1li. Osmani so veliko ujetih kri\xc5\xbearjev pobili ali prodali v su\xc5\xbeenjstvo. _NEWLINE_Minnes\xc3\xa4nger Michael Beheim (1416 \xe2\x80\x93 okoli 1472) je napisal pesnitev, zasnovano na zgodbi Hansa Mergesta, ki je po bitki pre\xc5\xbeivel 16 let v osmanskem ujetni\xc5\xa1tvu.\n_START_SECTION_\nPosledice\n_START_PARAGRAPH_\nPo smrti Vladislava III. je oblast na Ogrskem pri\xc5\xa1la v roke \xc5\xa1tiri leta starega \xc4\x8de\xc5\xa1ko-ogrskega kralja Ladislava Posmrtnega. Vladislava je na Poljskem po \xc5\xa1tirih letih medvladja nasledil Kazimir IV. Jagielo. _NEWLINE_Muratove izgube v bitki so bile velike in \xc5\xa1ele tri dni po bitki mu je postal jasno, da je zmagal. Muratova zmaga v bitki pri Varni in drugi bitki na Kosovskem polju leta 1448 sta tako zastra\xc5\xa1ile evropske dr\xc5\xbeave, da niso do obleganja Konstantinopla leta 1453 proti Osmanom poslale nobene  omembe vredne vojske. _NEWLINE_Osmani so z zmago odstranili pomembne nasprotnike njihovega \xc5\xa1irjenja v srednjo in vzhodno Evropo. V naslednjih bitkah so prisilili veliko evropskih vladarjev, da so postal njihovi podlo\xc5\xbeniki.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPoljaki so v  bitki padlega poljskega kralja preimenovali v Vladislava III Varnskega._NEWLINE_V spomin na bitko pri Varni je na Spomeniku neznanemu junaku v Var\xc5\xa1avi napis  "WARNA 10 XI 1444".'